ჯონი ტო

**ჯონი ტო კეი-ფუნგი** (; დ. 22 აპრილი, 1955) — ჰონგკონგელი კინორეჟისორი და პროდიუსერი. მან ცნობადობა და აღიარება როგორც სამშობლოში, ისე საზღვარგარეთაც მოიპოვა. რეჟისორს არაერთ ჟანრში უმუშავია, თუმცა დასავლურ სამყაროში იგი ძირითადად მძაფრსიუჟეტიანი და კრიმინალური ფილმებითაა ცნობილი, რომლებმაც მას კრიტიკოსთა აღიარება მოუტანა.

ტოს საერთაშორისო წარმატება მოუტანეს ფილმებმა: *„ახალი ამბები“*, *„არჩევნები“*, *„არჩევნები 2“*, *„გადასახლებული“*, *„შეშლილი დეტექტივი“* და *„ნარკოომი“*. ჩამოთვლილი ფილმები არაერთ საერთაშორისო კინოფესტივალზე იყო წარდგენილი, ხოლო აშშ-სა და საფრანგეთში ფილმები გაყიდვაში ჩაეშვა და დიდ კომერციულ წარმატებასაც მიაღწია. 

რეჟისორი თავის ფილმებში მეგობრობის, ბედისწერისა და ჰონგკონგური საზოგადოების ცვლილების თემებს იკვლევს. იგი ძირითადად ერთსა და იმავე მსახიობებთან და სცენარისტებთან მუშაობს. ტომ აღნიშნა, რომ მის შემოქმედებაზე ყველაზე დიდი გავლენა  ჩინელმა რეჟისორმა, კინგ ჰუმ მოახდინა.

## კარიერა
ჯონი ტომ კარიერა 17 წლის ასაკში ჰონგ-კონგის სატელევიზიო სტუდიაში დაიწყო. 1973 წლიდან იგი სატელევიზიო შოების აღმასრულებელი პროდიუსერი და რეჟისორი იყო. 1983 წელს მან გადაიღო ტელესერიალი *„ლეგენდა კონდორის გმირებზე“*, რომელიც ლუის ჩას ამავე სახელწოდების რომანზეა დაფუძნებული. 

1988 წელს ტოს თანარეჟისორობით ფილმი *„დიდი გული“* გამოვიდა, რომლის პროდიუსერიც ცუი ჰარკი იყო. ამავე წელს ტომ კომედიური ფილმი *„მერვე ბედნიერება“* გადაიღო, რომელიც წლის ყველაზე მაღალშემოსავლიანი ფილმი გახდა.

2011 წლის კანის კინოფესტივალზე ტო ჟიურის წევრი იყო. 

რეჟისორის 2011 წლის ფილმი *„ცხოვრება პრინციპების გარეშე“* ოსკარის 85-ე დაჯილდოებაზე საუკეთესო უცხოენოვანი ფილმის ნომინაციის გრძელ სიაში იყო წარდგენილი. 

ტო ჰონგ-კონგის ხელოვნების განვითარების საბჭოს წევრია.

## კინოფესტივალები
მშობლიურ ჰონგ-კონგში კომერციული წარმატების მქონე ტოს ფილმები რეგულარულად გადიოდა საერთაშორისო კინოფესტივალებზე, ძირითადად ევროპასა და ჩრდილოეთ ამერიკაში. რეჟისორის ექვსი ფილმი კანის კინოფესტივალზე იყო წარდგენილი, მათ შორის საკონკურსო ნომინაციაში გავიდა *„არჩევნები“* (2005), ხოლო *„ახალი ამბები“* (2004), *„არჩევნები 2“*, *„სამკუთხედი“* და *„ბრმა დეტექტივი“* კონკურსგარეშე წარადგინეს. 2009 წელს ტოს ფილმი „შურისძიება“ ოქროს პალმის რტოსთვის იბრძოდა.

2008 წლის ბერლინის საერთაშორისო კინოფესტივალზე ტოს *„ისარი“* საკონკურსო ნომინაციაში წარადგინეს. 

ვენეციის საერთაშორისო კინოფესტივალზე საკონკურსო ნომინაციაში რეჟისორის სამი ფილმი გავიდა, ესენია: *„გადასახლებული“* (2006), *„შეშლილი დეტექტივი“* (2007) და *„ცხოვრება პრინციპების გარეშე“* 2011 წელს. 

ტოს ფილმებს მუდმივად აჩვენებენ ტორონტოს საერთაშორისო კინოფესტივალზე. 1999-2007 წლებში აჩვენეს მისი შემდეგი ფილმები: *„მისია“*, *„პოლიციელთა ტაქტიკური გაერთიანება“*, *„ახალი ამბები“* და *„შეშლილი დეტექტივი“*, ხოლო 2006 წელს ფესტივალზე რეჟისორის სამი ფილმი მოხვდა, ესენია: *„არჩევნები“*, *„არჩევნები 2“* და *„გადასახლებული“*.

2005 წლის სიდჟესის კინოფესტივალზე ტოს გადაეცა ჯილდო ცხოვრებისეული მიღწევისთვის. 2007 წლის როტერდამის საერთაშორისო კინოფესტივალზე მან ჯილდო „რეჟისორი ფოკუსში“ მიიღო. 2009 წელს ტოს კინემატოგრაფიაში შეტანილი წვლილისთვის საფრანგეთის კულტურის სამინისტროსგან ხელოვნებისა და ლიტერატურის ორდენი მიენიჭა.

## რესურსები ინტერნეტში
*

## სქოლიო
კატეგორია:დაბადებული 1955
კატეგორია:დაბადებული 22 აპრილი
კატეგორია:ჰონგ-კონგელი კინორეჟისორები
კატეგორია:ცოცხალი ადამიანები